Кристин Юрукова
Кодзимасес Майстора

chitanka.info

Тракиецът-стенописец

Кодзимасес Майстора —

така се е подписал

в гробницата

в Александрово —

е изписал своята

обиколка по стадиона

на живота

не за временно

живите —

галерията му

те нямало

да видят

никога

по стени,

зазиждащи

единствено

мрака —

да не избяга.

За боговете

ги е рисувал —

да пируват

на техните

трапези,

да разгорещяват

тела с техните

души лекокрили.

А че са стигнали

и до нас,

това само доказва,

че и вечността

си има брегове,

на които можеш

да си починеш

от нея.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.